Tragedia s-a petrecut chiar în Vinerea Mare, pe drumul național 2B, în localitatea Cilibia din Buzău. În autoturism se mai afla un tânăr în vârstă de 35 de ani care a fost rănit și care a ajuns la spital. Mașina și TIR-ul s-au ciocnit violent și se pare că șoferița își conducea bolidul cu mare viteză.
Femeia a murit pe loc, în timp ce tânărul de lângă ea are șanse să scape. Potrivit Observatornews.ro, impactul a fost extrem de violent, astfel că autoturismul a rămas doar un morman de fier. Panicați, oamenii au sunat la 112, cu toate că era destul de clar pentru martori că salvatorii SMURD nu vor mai avea ce să salveze.
”Din primele date de la fața locului a reieșit că este vorba de o coliziune între autoturismul condus pe direcția Buzău către Brăila de către o șoferiță de 29 de ani, din Buzău și camionul de mare tonaj care circula din sens opus, la volanul căruia se afla un conducător auto brăilean, de 48 de ani.
Accidentul s-a soldat cu decesul șoferiței autoturismului și cu rănirea unui pasager din camionul de mare tonaj, un bărbat de 35 de ani, din Brăila, acesta din urmă fiind preluat de ambulanță și transportat la spital pentru îngrijiri medicale”, au transmis reprezentanții ISU.
Polițiștii vor afla acum în ce circumstanțe s-a produs cu exactitate tragedia. Între timp, un alt accident cumplit a avut loc în localitatea Gratia, județul Teleorman. Aici, un autoturism în care se aflau trei persoane s-a răsturnat, după ce șoferul a pierdut controlul volanului.
La fața locului au ajuns mai multe echipaje de pompieri din cadrul Detașamentului Videle și al Gărzii de Intervenție Roata de Jos. ”Au fost trimise două autospeciale de stingere dotate cu modul de descarcerare și două ambulanțe SMURD.
De asemenea, pentru acest eveniment au fost direcționate în zonă și două ambulanțe de la SAJ”, au transmis reprezentanții ISU Teleorman. La fața locului a fost trimis inclusiv elicopterul SMURD, pentru că toate cele trei persoane care se aflau în mașină au avut nevoie de asistență medicală.
”Pompierii au intervenit pentru extragerea din autoturism a unui bărbat încarcerat, în vârstă de 43 de ani. Victima era inconștientă, a fost preluată de elicopter și transportată la spital”, au explicat salvatorii SMURD.
De asemenea, o femeie în vârstă de 25 de ani și un bărbat în vârstă de 44 de ani au fost transportați la spital, în stare gravă. În România nu mai puțin 4 oameni mor la fiecare 24 de ore în accidente de mașină, o statistică tragică pentru o țară din UE.